ยืนยันชุดตรวจ ATK ถูกหรือแพง ล้วนมีประสิทธิภาพผ่านการทดสอบมาตรฐานแล้ว แต่การซื้อขอให้ตรวจสอบให้แน่ว่าผ่าน อย.จริง
นพ.ศุภกิจ ศิริลักษณ์ อธิบดีกรมวิทยาศาสตร์การแพทย์ กระทรวงสาธารณสุข กล่าวว่า  ATK เป็นเครื่องมือที่ช่วยให้ประชาชนเข้าถึงการตรวจหาเชื้อโควิดได้มากและเร็วขึ้น และยืนยันชุดตรวจ ATK ทุกรายการที่ผ่านการรับรองจากสำนักงานคณะกรรมการอาหารและยา (อย.) ไม่ว่าราคาถูกหรือแพง ล้วนมีประสิทธิภาพผ่านการทดสอบมาตรฐาน กรณีโรงเรียนแห่งหนึ่งซื้อ ATK มาตรวจเอง แล้วพบผลบวกลวงจำนวนมาก เมื่อใช้ ATK ที่ผ่านมาตรฐาน อย. มาตรวจซ้ำก็ได้ผลเป็นลบเช่นเดียวกับการตรวจด้วย RT-PCR ดังนั้น ATK จึงเป็นเครื่องมือที่มีประสิทธิภาพแต่การซื้อต้องตรวจสอบว่า ATK หรือบริษัทผู้ผลิต/นำเข้าผ่านการขึ้นทะเบียนกับ อย.แล้วหรือไม่ อย่างไรก็ตาม ผลบวกลวง ผลลบลวงจากการตรวจด้วย ATK เกิดได้จากหลายปัจจัย ทั้งการเก็บ ATK ไม่เหมาะสมจนเสื่อมสภาพ การแหย่จมูกแค่จิ้มๆ ไม่ได้แหย่ลึก 2-3 ซม. ไม่ได้ปั่นจึงเก็บไม่โดนโปรตีนของเชื้อ หรือตรวจเร็วเกินไป เสี่ยงปุ๊บตรวจปุ๊บยังไม่ทันที่เชื้อจะเพิ่มจำนวน หรือตรวจช้าเกินไปจะหายป่วยแล้วค่อยตรวจ อ่านผลตรวจเร็วเกินไปก็อาจเกิดผลลบลวงได้ หรืออ่านผลช้าเกินไป มีสิ่งปนเปื้อนจากสิ่งแวดล้อมเพราะไม่ได้ทำความสะอาดพื้นที่วางชุดตรวจก็อาจให้ผลบวกลวงได้ แต่ ATK ที่ผ่าน อย. หากใช้ถูกต้องโอกาสเกิดผลลวงต่ำเพียงร้อยละ 1  เท่านั้นด้าน นพ.สุรโชค ต่างวิวัฒน์ รองเลขาธิการ อย. กล่าวว่า ATK ที่จะผ่าน อย.ได้ ต้องมีความไวเชิงวินิจฉัย 90% ความจำเพาะเชิงวินิจฉัย 98% นอกจากดูข้อมูลต้นทางแล้ว อย.ยังส่งของจริงไปทดสอบทางคลิกซ้ำในแล็ปชั้นนำของประเทศ ปัจจุบันมี ATK ที่ อย.อนุญาตแล้ว 193 รายการ จำนวนนี้ 100 รายการเป็นแบบ Home Use สำหรับประชาชนทั่วไปใช้ การตรวจสอบว่า ATK   ผ่าน อย. หรือไม่ทำได้เพียงสแกนคิวอาร์โค้ด หรือค้นหาจาก Google เพียงพิมพ์คำวา “ATK อย.” ก็จะขึ้นเว็ปไซต์ที่สามารถตรวจสอบได้